รัฐบาลไทย-ข่าวทำเนียบรัฐบาล-ถ้อยแถลงนายกรัฐมนตรี สำหรับพิธีเปิดงานแสดงสินค้าจีน-อาเซียน ครั้งที่ 18 วันศุกร์ที่ 10 กันยายน 2564 ผ่านระบบการประชุมทางไกล
วันศุกร์ที่ 10 กันยายน 2564
ถ้อยแถลงนายกรัฐมนตรี สําหรับพิธีเปิดงานแสดงสินค้าจีน-อาเซียน ครั้งที่ 18 วันศุกร์ที่ 10 กันยายน 2564 ผ่านระบบการประชุมทางไกล
ถ้อยแถลงนายกรัฐมนตรี สําหรับพิธีเปิดงานแสดงสินค้าจีน-อาเซียน ครั้งที่ 18 วันศุกร์ที่ 10 กันยายน 2564 ผ่านระบบการประชุมทางไกล
ถ้อยแถลงนายกรัฐมนตรี
สําหรับพิธีเปิดงานแสดงสินค้าจีน-อาเซียน ครั้งที่ ๑๘
วันศุกร์ที่ ๑๐ กันยายน ๒๕๖๔ ผ่านระบบการประชุมทางไกล
* * * * *
ท่านรองประธานาธิบดีหวาง ฉีซาน (Wang Qishan)
แขกผู้มีเกียรติทุกท่าน
ผมมีความยินดีเป็นอย่างยิ่งที่ได้ร่วมในพิธีเปิดงานแสดงสินค้าจีน-อาเซียนอีกครั้งหนึ่ง และขอชื่นชมรัฐบาลจีนและทุกภาคส่วนที่ได้ร่วมกันจัดงานแสดงสินค้าประจําปี ๒๕๖๔ ในครั้งนี้
ก่อนอื่น ผมขอแสดงความยินดีในโอกาสสําคัญ ๒ วาระ คือ โอกาสครบรอบ๑๐๐ ปี การก่อตั้งพรรคคอมมิวนิสต์จีน ซึ่งท่านประธานาธิบดีสีและรัฐบาลจีนได้ประสบความสําเร็จในการบรรลุเป้าหมายการขจัดความยากจนและการสร้างสังคมกินดีอยู่ดีระดับปานกลาง สอดรับกับแนวนโยบายเรื่อง “การสร้างความเจริญรุ่งเรืองร่วมกัน” หรือ“Common Prosperity”ที่จีนยึดถือมาโดยตลอด และโอกาสครบรอบ๓๐ ปีความสัมพันธ์อาเซียน-จีน ในปีนี้ ซึ่งแสดงถึงความสัมพันธ์ที่ใกล้ชิดและแน่นแฟ้นระหว่างเรา
ความสัมพันธ์อาเซียน-จีน ที่แนบแน่นสามารถเปรียบได้กับสุภาษิตจีนที่ว่า “เสื้อผ้าอาภรณ์ย่อมงดงามเมื่อเป็นสิ่งใหม่ แต่มิตรภาพย่อมยิ่งใหญ่และล้ําค่าด้วยกาลเวลา”ซึ่งสะท้อนถึงความสัมพันธ์ที่ดําเนินมายาวนานถึง ๓ ทศวรรษ โดยสามารถก้าวผ่านความท้าทายหลากหลายรูปแบบมาด้วยกันอย่างแข็งแกร่งไม่ว่าจะเป็นวิกฤตการณ์ทางเศรษฐกิจ ภัยพิบัติทางธรรมชาติ และล่าสุด การแพร่ระบาดของโควิด-๑๙ แต่ไม่ว่าอย่างไรก็ตาม ทุกวิกฤตทําให้เราตระหนักถึงโอกาสในการเสริมสร้างความร่วมมือและการพัฒนาความสัมพันธ์ระหว่างกันให้แน่นแฟ้นยิ่งขึ้นอย่างต่อเนื่อง
ในระหว่างที่เราทบทวนบทเรียนและความสําเร็จที่ผ่านมา เพื่อนําไปสู่การสร้าง “อนาคตร่วมกัน” ผมขอเสนอวิสัยทัศน์ของความเป็นหุ้นส่วนทางยุทธศาสตร์ที่รอบด้านอาเซียน-จีน สําหรับทศวรรษต่อไป ดังนี้
ประการแรกผมขอสนับสนุนให้ทศวรรษหน้าเป็นทศวรรษแห่งการเสริมสร้างความมั่นคงด้านสาธารณสุข เพื่อให้เราสามารถอยู่ร่วมกับสถานการณ์โควิด-๑๙ ซึ่งยังไม่มีสัญญาณว่าจะคลี่คลายเมื่อใด ขณะเดียวกัน ก็มีความพร้อมและความยืดหยุ่นที่เพียงพอในการรับมือกับโรคอุบัติใหม่ที่อาจเกิดขึ้นอีกในอนาคตในการนี้ ประเทศไทยมุ่งมั่นที่จะร่วมมือกับนานาประเทศในการยกระดับขีดความสามารถและเตรียมความพร้อมในการรับมือกับปัญหาและความท้าทายด้านสาธารณสุขในทุกมิติ ตั้งแต่ต้นน้ําถึงปลายน้ําซึ่งรวมถึงการวิจัยและพัฒนาวัคซีนและยาต้านไวรัสที่ปลอดภัยและมีประสิทธิภาพ ตลอดจนการจัดตั้งศูนย์การผลิตและแจกจ่ายวัคซีนในประเทศสมาชิกอาเซียน
ประการที่สองการแพร่ระบาดของโควิด-๑๙ ได้ส่งผลกระทบทางเศรษฐกิจและสังคมอย่างรุนแรงและกว้างขวาง ผมจึงขอผลักดันให้ทศวรรษหน้าเป็นทศวรรษแห่งการฟื้นฟูและการเสริมสร้างความแข็งแกร่งในระยะยาว โดยอาเซียนได้จัดทํากรอบการฟื้นฟูที่ครอบคลุมของอาเซียนเพื่อเป็นกลไกสําคัญในการขับเคลื่อนไปสู่เป้าหมายดังกล่าว ซึ่งเรายินดีที่จีนจะร่วมมือภายใต้ข้อริเริ่มนี้ นอกจากนั้น ประเทศไทยยังสนับสนุนการยกระดับFTAอาเซียน-จีน ตลอดจนผลักดันให้RCEPมีผลบังคับใช้ในโอกาสแรก เพื่อให้สามารถใช้ประโยชน์จากความตกลงนี้ได้อย่างเต็มที่และมีประสิทธิภาพ
ขณะเดียวกัน ประเทศไทยมุ่งมั่นที่จะสานต่อข้อริเริ่มการเชื่อมโยงยุทธศาสตร์ความเชื่อมโยงต่าง ๆ ในภูมิภาค โดยเฉพาะการสอดประสานการปฏิบัติตามMPAC (เอ็มแพ็ค)กับBRI (บีอาร์ไอ) ซึ่งรวมถึงระเบียงเศรษฐกิจ ทั้งทางบก ทางทะเล และทางอากาศของจีน เพื่อเสริมสร้างความแข็งแกร่งของห่วงโซ่อุปทานในภูมิภาค ตลอดจนการอํานวยความสะดวกในด้านการค้า การลงทุน การบริการ และการเดินทางระหว่างกัน
นอกจากนี้ เราควรผลักดันความร่วมมือในการพัฒนาเศรษฐกิจดิจิทัลและการใช้ประโยชน์จากเทคโนโลยีดิจิทัลอย่างเต็มศักยภาพ ซึ่งรวมถึงการเสริมสร้างขีดความสามารถให้แก่ผู้ประกอบการ โดยเฉพาะMSMEsและstart-upsในการเข้าถึงแหล่งเงินทุน ตลาด และเทคโนโลยี เพื่อขยายโอกาสสําหรับเศรษฐกิจฐานรากในภูมิภาคต่อไป
ประการสุดท้ายผมเห็นว่าทศวรรษหน้าควรเป็นทศวรรษแห่งการเสริมสร้างความยั่งยืนในทุกมิติด้วย เนื่องจากที่ผ่านมา ภัยคุกคามต่าง ๆ เช่น โรคระบาด และภัยพิบัติจากการเปลี่ยนแปลงสภาพภูมิอากาศเป็นบทเรียนให้เราตระหนักถึงความจําเป็นของการสร้างความสมดุลของสรรพสิ่งและความยั่งยืนในทุกมิติโดยอาเซียนและจีนได้กําหนดให้ปี ๒๕๖๔ และ ๒๕๖๕ เป็นปีแห่งความร่วมมือด้านการพัฒนาที่ยั่งยืนและประเทศไทยในฐานะผู้ประสานงานของอาเซียนเรื่องการพัฒนาที่ยั่งยืน ขอยืนยันเจตนารมณ์ที่แน่วแน่และความพร้อมที่จะมีบทบาทอย่างแข็งขันและสร้างสรรค์ในการผลักดันความร่วมมือระหว่างอาเซียนกับจีนในด้านนี้ โดยเฉพาะในเรื่อง การขจัดความยากจนและความหิวโหย ซึ่งเป็นสาขาที่จีนประสบความสําเร็จ และความร่วมมือใหม่อย่างBCGหรือ เศรษฐกิจชีวภาพ เศรษฐกิจหมุนเวียน และเศรษฐกิจสีเขียว ซึ่งประเทศไทยเชื่อมั่นว่าจะเป็นแนวทางสู่การฟื้นฟูและการเติบโตอย่างสมดุล ยั่งยืน และครอบคลุม ได้
ท่านผู้มีเกียรติทุกท่านครับ
งานแสดงสินค้าจีน-อาเซียน ซึ่งจัดขึ้นทุกปี เป็นโอกาสที่ดีสําหรับภาครัฐ ภาคเอกชน ตลอดจนภาคประชาชน ในการแสวงหาและขยายลู่ทางในการใช้ประโยชน์จากความร่วมมือที่ใกล้ชิดและแน่นแฟ้นระหว่างอาเซียนกับจีนให้เกิดผลเป็นรูปธรรมอย่างแท้จริง โดยเฉพาะท่ามกลางบริบทของความท้าทายในปัจจุบันที่ความร่วมมือระหว่างประเทศมีความจําเป็นอย่างยิ่งในการขับเคลื่อนการฟื้นฟูและการพัฒนาให้เดินหน้าต่อไปได้เพื่อความไพบูลย์และความยั่งยืนร่วมกันระหว่างอาเซียนกับจีนและในภูมิภาคโดยรวม
ผมขออวยพรให้การจัดงานครั้งนี้ประสบความสําเร็จและบรรลุเป้าประสงค์ที่ตั้งไว้ด้วยดีทุกประการ
ขอบคุณและสวัสดีครับ